Արմենուհի Կյուրեղյան

Արմենուհի Ստեփանի Կյուրեղյան (), հայ մաթեմատիկոս, քաղաքական գործիչ, ՀՀ ԱԺ 6-րդ գումարման պատգամավոր (ՀՅԴ, «ՀՅԴ» խմբակցություն)։ Ֆիզիկամաթեմատիկական գիտությունների թեկնածու, դոցենտ։

Կենսագրություն 
Ծնվել է 1963 թվականի օգոստոսի 26-ին Վանաձորում։

2006 թվականից ՀՅԴ կուսակցության անդամ է։

Կրթություն 
1984 թվականին ավարտել է Երևանի պետական համալսարանի կիրառական մաթեմատիկայի ֆակուլտետը։ 1988 թվականին ավարտել է ՀՀ ԳԱԱ հաշվողական կենտրոնի ասպիրանտուրան։ Ֆիզիկամաթեմատիկական գիտությունների թեկնածու, դոցենտ։

Աշխատանքային գործունեություն 
1988-1992 թվականներին եղել է ՀՀ ԳԱԱ հաշվողական կենտրոնի գիտաշխատող, 1992 թվականից աշխատում է Վանաձորի պետական մանկավարժական ինստիտուտի ինֆորմատիկայի ու տնտեսագիտամաթեմատիկական մեթոդների ու մոդելավորման ամբիոնում որպես դոցենտ։ 1993-2000 թվականներին աշխատել է ՀՀ սոցիալական ապահովության պետական ծառայության Վանաձորի տարածքային բաժնի նպաստների բաժնի վարիչ։ 2016-2017 թվականներին եղել է Վանաձորի ավագանու անդամ։

Հասարակական գործունեություն 
1997 թվականից եղել է Համալսարանական կրթությամբ կանանց ասոցիացիայի Վանաձորի մասնաճյուղի քարտուղար, ապա՝ փոխնախագահ, նախագահ։ 2004 թվականից Համալսարանական կրթությամբ կանանց ասոցիացիային կից Կանանց լիդերության բարձրագույն դպրոցի ղեկավարն է։ 2005 թվականից աշխատում է որպես Քաղաքացիական նախաձեռնությունների Լոռու մարզային կենտրոնների ղեկավար։

 2017 թվականի ապրիլի 2-ին Հայաստանի Հանրապետության խորհրդարանական ընտրությունների արդյունքում ընտրվել է Հայաստանի Հանրապետության Ազգային Ժողովի 6-րդ գումարման պատգամավոր՝ ՀՅԴ համապետական ընտրական ցուցակով։ ՀՀ ԱԺ 6-րդ գումարման Գիտության, կրթության, մշակույթի, երիտասարդության և սպորտի հարցերի մշտական հանձնաժողովի անդամ է։

Աշխատություններ 
Երկու ուսումնական ձեռնարկի, մասնագիտական 30 հոդվածի հեղինակ է։

Ընտանիք 
Ամուսնացած է, ունի երեք զավակ։

Ծանոթագրություններ 

ԵՊՀ կիրառական մաթեմատիկայի ֆակուլտետի շրջանավարտներ
Հայ մաթեմատիկոսներ
Մաթեմատիկոսներ այբբենական կարգով
ՀՀ ԱԺ 6-րդ գումարման պատգամավորներ
Ֆիզիկամաթեմատիկական գիտությունների թեկնածուներ
Դոցենտներ
ՀՅԴ անդամներ
Հայ քաղաքական գործիչներ